LidanRubinov/Halacha-QA huggingface dataset:
שאלה: קשר לאחר סיום קשר: במידה ובחור יצא עם מישהי והקשר הסתיים מסיבות שונות, האם ראוי שישמור איתה על קשר (טלפוני), גם לאחר שהגיע אחד הצדדים למסקנה שהקשר לא יוביל למטרה רצינית(ואם כן, האם ישנה עדיפות שיתכתבו בהודעות על פני שיחות טלפון)?
תשובה: אין לשמור על קשר ביניכם ללא צורך מיוחד. בדרך כלל הקשרים האלו הם גורמים להסתבכות מיותרת. למדנו ר נשים שהקשרים בין איש לאישה צריכים להיות בעלי מוחלטות. או קידושין גמורים או גט גמור שבו יש גט כריתות הגורם לניתוק הקשר בצורה מוחלטת. אולם אם במקרה נפגשים ברחוב אין צריך לברוח לצד השני. בעיקר מה שניתן לאחר סיום קשר הוא לחשוב כל אחד על החברים או החברות שלו ולהציע הצעות למי שעזבתם אותו בכדי שהוא יצליח לבנות ביתו. חבל שלא להשתמש במפגש שהיה בכדי לעזור איש לרעהו. אולם גם כשמציעים אין צורך לעשות זאת בהרבה דיבורים אלא קצר ולענין. והצלחה במציאת בן זוג.
שאלה: השלמת שנים מקרא שלא כסדר: האם ניתן להשלים "חובות" של שנים מקרא ואחד תרגום גם שלא ע"פ סדר הפרשיות, כגון פרשת שמות ואח"כ השלמות של מקץ ויגש וויחי, או חייבים רק להשלים כסדר?
תשובה: יכול להשלים אף שלא כסדר.
שאלה: היהודים הרגו את אותו האיש?: שמעתי מכבוד הרב שיעור (בערוץ 7) ושם הרב אמר שלא היהודים הרגו את יש"ו הנוצרי, והרב הוכיח זאת שהרי הצליבה היא לא הריגה מקובלת ביהדות. ולכן הרב הסביר שהיהודים רק דנו אותו אך הוא נמסר לרומאים והם צלבו אותו, הרב הזכיר גם את הרמב"ם בהל מלכים באותו שעור. אך הרמב"ם כותב במפורש "אף ישוע הנצרי שדמה שיהיה משיח ונהרג בבית דין.". קשה לומר שהכוונה נהרג זה נידון, וכן קשה לומר שהרמב"ם מדבר על מישהו אחר כי הרי הרמב"ם הכיר את הנצרות. יתרה מזאת הגמ בסנהדרין אומרת שהוא היה מקורב למלכות (ולכן למרות שהוא מסית ומדיח בכל אופן הכרוז היה יוצא ואומר מי שיש לו זכות.) אודה לרב אם יפתור לי את הסבך.
תשובה: בפרשת בא כתוב והיכיתי כל בכור ואחר כך כתוב ולא יתן המשחית לנגוף, ופירש רש"י שנתנה רשות למשחית. ומכאן שנתינת רשות למשחית נחשבת כאילו ד' היכה, וכך נראה שהסנהדרין גזרו את דינו למיתה. וכדין מסית לומדים לעבודה זרה נתחייב סקילה ואח"כ תליה לזמן קצר. וידוע שאותו האיש לא נסקל אלא נצלב ומכאן ברור שנמסר בידי הרומאים ונהרג במיתה שהיתה נהוגה בידיהם. בפרט שבדין ישראל מי שחייב תליה כתוב בגמ' שתולים ומיד מורידים, ואותו האיש שהה על העץ כמה ימים.
שאלה: צדיק כמשה רבינו?: איך מתיישבים דברי בעל התניא שיש צדיקים ויש בינונים, והבינונים לעולם לא יכלו להיות צדיקים. עם דברי הרמב"ם שכל יהודי יכול להיות כמשה רבנו?
תשובה: בעל התניא מדבר על מדרגת הנשמה, ברור שלא כל הנשמות באותה מדרגה. הרמב"ם מדבר מצד השתדלות האדם ובמה כל אחד יכול להגיע למיצוי כל כוחותיו כמו שמשה רבינו מיצה את כל כוחותיו.
שאלה: חזר בתשובה ושוב חטא: אדם שעבר עבירות, וחזר עליהם בתשובה אמיתית ובאמת ניחם על אשר עשה. אך אחרי כמה שנים נכנסה בו רוח שטות ושוב חטא. האם יחשיבו לו שוב את העבירות הראשונות או שמה שכבר נמחק נמחק?
תשובה: מה שתוקן-תוקן, והתחילו דף חדש.
שאלה: מוהל שדורש סכום עצום: יש לנו מוהל בעל שם בעיר. עבור כל מילה הוא לוקח (ביחס לשאר המוהלים) הרבה כסף, ואף שמעתי כמה מקרים בהם, לא שאלו ההורים על המחיר, ורק בסוף הברית הוא ביקש את הת (אין צורך לומר שההורים נדהמו לשמע הסכום שהתבקש). התבקשנו לפני כמה זמן, על ידי חברה של אישתי, לתת את מס הטלפון של המוהל (את המס יש לנו כי בעבר ביטלנו את הזמנתו עקב המחיר הגבוה שדרש). אמרתי לאישתי כי יש ליידע את החברה שלה בכל הפרטים הנ"ל בטענה של "ולפני עוור לא תתן מכשול", אישתי סוברת כי היא לא תעשה את זה, כי היא לא רוצה לפגוע בפרנסה של אף בן-אדם, מה עלינו לעשות, מי צודק?
תשובה: כשם שאין לפגוע בפרנסתו של המוהל כך אין לפגוע ברכושם של בעלי הברית, וכדאי שידעו מראש מה המחיר הנדרש מהם כדי שיוכלו לבחור מוהל פחות יקר.
שאלה: טבעת מתנה לידידה: לפני מספר שנים, ידידתי חגגה יום הולדת, וקניתי לה מתנה טבעת מיוחדת. כיום אין לי שום קשר עימה. האם יאה, לפי ההלכה, לגבר לא נשוי לקנות טבעת לאשה לא נשואה שלא בת זוגו, כמו כן, נאמר לי שיכול להיות שמעשה זה הוא הגורם לי לעיכוב בזיווג, האם יש אמת ונכון בדבר?
תשובה: אכן לא יאה הדבר בכלל, ובמיוחד אם הטבעת מסוג המקובל שחתנים נותנים לכלתם כטבעת נשואין. ואולם אם לא היה ביניכם קשר שיכול היה להתקבל שיש במתנה הזו משמעות מרומזת להיות זוג, אזי אם לא היתה בכך כל משמעות כזו אין בעיה הלכתית במתנה זו. היא לא אמורה לגרום לעיכוב כל שהוא בזיווג.
שאלה: החלפת טיטולים לילדה: האם מותר לאב להחליף טיטול לילדה כשהוא רואה את אותו מקום, ואם כן עד מתי מותר לאבא לקלח את בתו?
תשובה: מותר, שלא שייך איסור בילדה כל כך קטנה, ועד גיל 5 בערך (הכל לפי חריפות הילד ה) לא שייך להשמר בזה.
שאלה: ספר תורה בבית כנסת בעבודה : אנו עובדים דתיים בבנק ישראל. במקום עבודתנו הקצו חדר מיוחד לבית כנסת והכניסו ציוד מפואר הכולל כסאות וארון קודש. המקום הוא גם מקום להקדשת הנופלים במערכות ישראל וכן עובדים שנפטרו תוך מהלך עבודתם. בעבר היה בבית הכנסת ספר תורה שהושאל ע"י אחד העובדים, וכשהנ"ל פרש נילקח ספר התורה איתו והמקום נשאר ללא ספר תורה. ישנה יוזמה לדרישה להכניס ספר תורה לבית הכנסת. 1. אף אם יכניסו ספר תורה יש סיכוי שלא יהיה מנין יום יומי בבוקר, האם לא תהיה זילות לספר אם לא ישתמשו בו לקריאה? 2: האם מבחינה רוחנית יש חשיבות שיש ספר תורה (במקום יש 2 מנינים בתפילת מנחה)?
תשובה: 1. אין זה משנה אם לא יתפללו שם כל יום, אפילו אם יהיה מנין מדי פעם זה כבר מספיק וכדאי להכניס ספר תורה לשם. 2. בודאי שיש חשיבות לזה גם מבחינה הלכתית, שכן רק במקום בו יש ספר תורה אפשר לעשות נפילת אפיים (פרט לירושלים, בה עושים נפילת אפיים גם ללא ספר תורה).
שאלה: סעודה שלישית לאחר שקיעה: ראיתי את דברי הרב בנושא, ולאחר שעיינתי בשולחן ערוך רציתי לשאול האם יש מחלוקת במה שהרב קבע שאסור להמשיך לאכול לאחר שקיעה בדברי מזונות, לא מצאתי את זה כתוב בשולחן ערוך, האם זה סברה של הרב או שמא זה כתוב? בנוסף, הרב כתב שניתן בשעת הדחק להתחיל לאכול סעודה שלישית אם עדיין לא אכל, גם לאחר שקיעה במשך מספר דקות. אם התחלתי לאכול מזונות לאחר שקיעה יהיה מותר לי לאכול רק כזית? (לאחר אכילת כזית יצאתי ידי חובת סעודה שלישית, ולכן כל אכילה נוספת תהיה אסורה לאחר שקיעה כי אכלתי רק מזונות)
תשובה: כפי שכתבתי משמע ממ"ב רצט, ב, וכ"כ במפורש בערוה"ש רצט, ה. ובשו"ע לא התייחס לשאלת המזונות. אכן בזמן שהוא ודאי בין השמשות (13.5 דקות אחר השקיעה) אפשר יהיה לאכול כזית מזונות.
שאלה: עצירת מכוניות בשבת ושמחת תורה: בשבת, אם אני אעמוד ליד מעבר חציה אני יודע שמכונית תעצור לי. האם אני צריך להשתדל להתנהג כאילו אני לא מעוניין לחצות את הכביש ורק כשאין אף מכונית לעבור, או רק לא לנסות לעצור מכונית ממש כמו לרדת לכביש? אם צריך לחשוש לזה, על סמך מה מקילים ונוהגים בשמחת תורה בהקפה שביעית לרקוד על הכביש בידיעה שזה יגרום למכוניות לעצור?
תשובה: ראוי שלא לעמוד במקום בו מכונית עלולה לעצור לך, אולם זו מידת חסידות שלא יגרם חילול שבת נוסף. ובשמחת תורה, אם הם ידעו שיש שם ציבור גדול, הם מראש לא יתקרבו לאיזור זה, ולכן מותר.
שאלה: לנסוע לארה"ב כדי לעבוד: אני מתלבט קשות האם לנסוע לארה"ב על מנת לעבוד או להישאר פה. הרי ידוע שפרנסה בידי שמיים, כלומר שאני אמור להרויח את אותו הסכום השנתי לא משנה איפה אהיה. אם כך, למה ישנן אנשים גם דתיים שנוסעים לחו"ל על מנת להרויח יותר. מה לעשות?
תשובה: אם ניתן להתפרנס בארץ אין היתר לצאת לחו"ל לחפש עבודה. אך אם אדם אינו מוצא בארץ את פרנסתו כלל ובחוץ לארץ ימצא עבודה יכול הוא לצאת לחו"ל לשם העבודה. אך זה צריך להיות מתוך החלטה לעשות כל מאמץ לשוב בחזרה כאשר יתאפשר הדבר. ולהזהר לא להשתקע בחו"ל. ויהיה לנגד עיניו דברי חכמים כל הדר בחו"ל כאילו עובד עבודה זרה. וכמי שאין לו אלו"ה.
שאלה: שבירת מצלמה: האם מותר לשבור מצלמה של בן אדם שמצלם אותך ללא רצונך, או שיש בכך גזל?
תשובה: אני חושב שאסור לשבור אותה, אבל מותר להסתתר או לדחוף את מי שמצלם אותך ללא רצונך.
שאלה: חזרה בתשובה שכואבת להורים: אני ב"ה חוזר בתשובה כבר יותר משנה וחצי. אימי ואחיותיי לא מרוצות מכך, ומקשות עליי ממש. ממש ממש קשה לי עם הריחוק הזה מהמשפחה שהם לא מבינים מה אני עושה בחדר, והנסיונות שכנוע לראות טלוויזיה בשבת וכדומה עוד הרבה מקרים. מה הרב מציע לעשות?
תשובה: אני מאד מתפעל ממך שאתה מצליח ללכת בדרך התשובה למרות ההתנגדות הרבה של המשפחה. חזק ואמץ. לפי דעתי עדיף שתדבר בגלוי עם אמך. ותגיד לה שאתה רוצה לשמור על יחסים טובים איתה ולכן אתה מבקש להיות גלוי ולא להסתיר את מעשיך. אתה החלטת להיות שומר מצוות ואתה לא מבקש ממנה שום דבר רק שתתן לך לחיות כמו שאתה רוצה. אתה תכבד אותה ואוהב אותה. אבל לך זה חשוב מאד לשמור תורה ומצוות. ואי אפשר למנוע ממך את רצונך הזה. ואתה מאד סובל מזה שלו מבינים אותך כמה לך זה חשוב, ולא מכבדים את רצונך. אני סבור ששיחה גלויה והסברה נכונה שאתה נחוש בדרכך תקל עליך וגם על אמך. ותמצא הדרך איך למנוע מתחים בבית. בסוף אימך תראה שחזרתך בתשובה הופכת אותך לבחור איכותי ובעל מדות וכאשר היא תשוה בינך לבין בנים אחרים היא תראה שהיא יותר מאושרת שיש לה בן טוב שאפשר להתגאות בו. ושוב ברכותי לך. אם תעשה כעצתי נא לספר לי על התוצאות.
שאלה: מזוזה שהותקנה הפוך: א. ברשותי מזוזה אשר הותקנה כמספר שנים בעבר כאשר הקלף היה הפוך, שלחתי לבדיקה ויצאה תקינה. שאלתי היא האם המזוזה כשרה להתקנה היום למרות עברה ההפוך? ב. אני גר בבנין קומות, יש לי מרפסת שמש מהחדר עם סככה, ציר הדלת נמצא בצד שמאל מהכניסה למרפסת מכיוון החדר והדלת נפתחת כלפי פנים החדר, היכן עליי להתקין את המזוזה?
תשובה: א. אין בזה בעיה. ב. תקבע אותה בכניסה מהמרפסת לחדר.
שאלה: שתי אזכרות למניעת ביזוי אמא: בין אחיותי לביני קיים סכסוך שאפסו הסיכויים לפותרו. בחודש הבא עלינו לפקוד את בית העלמין לאזכרה של אמי. בכל האזכרות הקודמות, נפגשנו כל בני המשפחה בבית העלמין, אך לא החלפנו ביננו מילה. מאחר ומעבר לעוגמת הנפש שנגרמה לנו, יצאתי מהאזכרה הקודמת עם תחושה של ביזוי כבודה של אמי רציתי לשאול כדלקמן: 1. האם חובה לקיים אזכרה משותפת של כל בני המשפחה גם אם המצב כמוזכר לעיל, או שניתן לעלות כל אחד באופן עצמאי? 2. האם חובה לומר קדיש בבית העלמין או שהחובה היא רק בבית הכנסת?
תשובה: אין חובה לעלות לבית הקברות. וכמו"כ אין חובה לעלות ביחד עם המשפחה אם כי אין ספק שכבוד הנפטר הוא שהמשפחה תתכנס כולה יחד. האזכרה העיקרית היא בלימוד, צדקה ואמירת קדיש בביהכנ"ס.
שאלה: יניקת חלב אם לילד גדול: שמעתי כי אם תינוק מעל גיל שנתיים לא ינק מאימו 3 ימים אז אסור לו לינוק יותר כי החלב לא כשר לו, האם זה נכון, ואם לא ממתי אסור לתינוק לינק?
תשובה: מותר לשתות חלב אשה שפרש אך אסור לגדול לינוק מאשה. לתינוק מותר לינוק, אם הוא בריא, עד גיל 4 ולחולה או כחוש עד גיל 5. תינוק שלפחות שלושה ימים לא ינק אסור לו להמשיך לינוק לאחר גיל שנתיים. (שולחן ערוך יורה דעה סימן פא סעיף ז)
שאלה: משמעות הביטוי "המחיר גמיש": אני מעוניין לקנות דירה. במודעה שראיתי פרסם בעל הדירה מחיר וליד זה ציין "המחיר גמיש", האם מותר לי להעמיד פנים שאני לא מעוניין לקנות, או שהדירה לא מוצאת חן בעיני (למרות שהיא כן) על מנת לגרום לו "להגמיש" את המחיר. שהרי ברור למוכרים ולקונים דירות שהאינטרס של המוכר הוא לשבח את הנכס מעבר למה שהוא והאינטרס של הקונה הוא לזלזל בו כדי להוריד את המחיר. מה גם שהוא פרסם מראש שהמחיר גמיש, כלומר הוא דורש סכום גבוה יותר ממה שהוא מתכוון למכור, והוא מצפה מראש להתמקחות כזו. האם מותר לשקר בשביל דבר כזה, והאם מותר להעמיד פנים?
תשובה: כתוב בתורה "מדבר שקר תרחק" וכן בנביא כתוב, "שארית ישראל לא יעשו עולה ולא ידברו כזב ולא ימצא בפיהם לשון תרמית" ואם כן בודאי שאסור לשקר במשא ומתן אך אין זה מונע את עצם המשא ומתן ואת יכולת ההתגמשות במחיר, כיון שכל עוד לא סיכמו הצדדים על המחיר, הרי ברור שלקונה זהו מחיר יקר ולכן עדין איננו מסכים והוא מצפה שהמוכר יוזיל את המחיר. גם אם בסופו של דבר יודע הקונה שאם המוכר יתעקש ולא יסכים להוזיל את המחיר הוא יקנה חפץ זה, אך כרגע הוא לא מסכים לקנות במחיר כזה. וכן חלק מהמשא ומתן הוא, שהמוכר משבח את מקחו ומדבר על לב הקונה והקונה מדגיש את צד החיסרון שיש בחפץ מבחינתו ובגלל חיסרון זה המחיר שדורש המוכר הוא יקר. אך כל זה כאשר אומר האמת ולא משבח המוכר החפץ במה שאין לא ולא מכסה את המומים שיש בו וכן הקונה אסור לא לשקר כשמדגיש החיסרון, אך כאמור לעיל יכול לומר שבשביל חיסרון כזה אינו מוכן לשלם הסכום שדורש המוכר. הרב תומר ישראלי
שאלה: אין הלכות לשון הרע בתנ"ך?: על פניה שאלתי היא ילדותית, אבל אינני מצליח להתנתק ממנה: כאשר אנו לומדים על דמויות התנ"ך - זה נראה שאין הלכות לשון הרע ורכילות, מדוע מותר לנו לדעת שמרע"ה חשב שבנ"י לא יאמינו לו, (וה ראה בזה חטא והעניש על זה), מדוע מותר לספר שוב ושוב שמרים דברה לשון הרע, מדוע מותר לנו להתעמק בדעת הרמב"ן ששרה אמנו חטאה כלפי הגר, מדוע אנחנו צריכים לדעת שיעקב ענה בצורה לא ראויה על המועקה של רחל? וכו וכו. התשובה הפשוטה "כי נוכל ללמוד מזה" אינה עומדת כלל וכלל בשבעת התנאים שהציב החפץ חיים?
תשובה: החפץ חיים כותב כמה פעמים כי איסור לשון הרע עיקרו מפני שאפשר להזיק למי שדיברו עליו. כל זה לא שייך לאבותינו ולאימותינו הקדושות. ומה שנוגע לביקורת שהתורה מבקרת אותם היא ללמד אותנו שאפילו קדושי עליון כמותם הקב"ה לא ויתר על פגיעה במישהו אחר, ואם כן אנו חסרי הזכויות וקטני המעש צריכים להיזהר ביותר בכבודו של כל אחד וברגישות לצערו.
שאלה: שער אדם אסור באכילה?: הבנתי כי אסור לאכול בשר אדם ודם אדם, מה הדין של שער אדם, האם מי שאכל מרק עם שער אדם שהיה בתוך מרק עבר על איסור תורה?
תשובה: אין בזה איסור שכן אינו מאכל כלל.
שאלה: "לא תשיג גבול רעך" בקבלת עבודה: האם "לא תשיג גבול רעך" גם קשור בקבלת עבודה, כאשר על פניו נראה שזה שמקבל את העבודה, הינו פחות מוכשר מאחר אשר התמודד, אך הוא יותר "קרוב" לאלו שמחליטים בקשר לקבלת המשרה. מדובר ששני האנשים עובדים באותו המקום ומדובר על קידום וזה שאמור לקבל את המשרה - על פי המחליטים - הינו בן תורה, והוא מעוניין לדעת האם הוא יכול לקבל את הקידום למרות שהוא פחות מוכשר מחברו, ונראה שהקידום הוא על בסיס קרבתו למקבלי ההחלטות?
תשובה: זה לא שייך ל"לא תשיג", אלא ל"עני המהפך בחררה", כלומר: שאם אדם מתאמץ להשיג משהו ובא אחר והקדימו, אין זה ראוי ונכון לעשות זאת. אבל אין אומרים זאת אם זהו דבר שאי-אפשר למוצאו במקום אחר, ולכן מותר גם לשני להשתדל ולהשיג את המשרה המוצעת.
שאלה: טעם התעטפות בטלית: למה צריך להתעטף בטלית?
תשובה: מצוות ציצית היא מצוות עשה מן התורה, שאדם הלובש בגד בעל ארבע כנפות חייב לשים ציצית בבגדו. מצוות הציצית היא במעלה גדולה כל כך עד שאמרו חכמים שמצוות ציצית שקולה כנגד כל המצוות כולם וכן אמרו שהזריז במצווה זו זוכה ורואה פני שכינה. לכן תיקנו חכמים שיש ללבוש ציצית (טלית קטן) כדי שכל היום נזכה למצווה זו. בזמן התפילה יש חשיבות ללבוש טלית שכשם שמתקשטים לפני התפילה בבגדים נאים כך יש להתקשט בטלית ועוד שאדם מראה חיבור לקב"ה שעטוף בבמצוותו. כמו כן, לבישת הטלית פוטרת כמה ספקות, כגון, האם לברך על טלית קטן שאין מתעטפים בה.
שאלה: הרצאה בפני גברים: ברצוני לדעת האם מותר לי להציג מצגת בפני עמיתיי לעבודה שיש בינהם גם גברים. עמיתי מכירים אותי כבר שנים, אם זה חשוב, ואני יושבת מול הקהל. באם אסור, האם מותר לתת לשותפה שלי שאיתה הכנתי את המצגת להציג אותה אם היא לא שומרת מצוות?
תשובה: זה לא הידור מצוה, אבל אי-אפשר לומר שיש כאן איסור.
שאלה: התענגות או קושי בתורה?: היה לי ויכוח עם חבר דתי, אני והוא גילינו את התורה, ב"ה, ואני אישית מאוד אוהב לעסוק בתורה, אבל אני פחות עוסק בעניניים שקשים לי. כלומר, אני לא משקיע בגמרא כ"כ כמוהו, כתוצאה מכך, אני הרבה יותר נהנה ממנו בלימוד שלי, "חי" אותו, והוא יותר רציני ובקושי מתענג על התורה, על הצד הנעים שלה. האם בלימוד התורה שלנו ובעבודת ה עלינו להיות עובדים מתוך קושי, או שמא עדיף הכיוון הנעים. כוונתי בלימוד נעים היא, ללמוד דברים שאני מרגיש שעושים לי טוב על הלב ללמוד אותם. זה לא שאנחנו לומדים פחות שעות, אנחנו לומדים אותן שעות רק מבחינה אידאלית, איך צריכה להלמד התורה?
תשובה: דרכו של הלימוד הוא שבתחילתו הוא קשה אולם לאחר זמן הוא מענג וטוב. דרכה של תורה שלא להימנע מללמוד דברים קשים אולם בתנאי שעצם הנושא הוא מעניין את האדם וממלא אותו תוכן. השמחה בלימוד זה סימן לכך שאני לומד במקום שליבי חפץ. אולם השמחה יכולה לבוא גם בסוג לימוד שקשה ללמוד אותו אולם לאחר מאמץ אני מבין אותו ומכך אני מתמלא שבעתיים. מתוקה שנת העובד על מיתתו. אולם אין צורך שההנאה והשמחה תבוא לאחר זמן. היא יכולה לבוא תוך כדי לימוד וכפי שאנו מבקשים: "והערב נא. את דברי תורתך" - שיהיו דברי התורה ערבים וטעימים לנו. וע' בהקדמה לספר אגלי טל על החשיבות בהנאה בלימוד. ואנו מוסיפים כסימן ולא כתנאי ללמוד.
שאלה: טבילת כלי שמיוצר עבור יהודי: האם כלי שמיוצר ע"י גוי, אך עבור חברה ישראלית שמטביעה את חותמה על הכלי בתהליך היצור, הוי ככלי של יהודי או בכל אופן חייב טבילה? לדוגמא: מיחם חשמלי לשבת, שכל הכפתורים כתובים בעברית ואף יש לו "מצב שבת" של חברה ישראלית, אך מיוצר בסין עבורם?
תשובה: השאלה היא ממתי זה באחריות הקונה היהודי. אם הוא קונה לאחר שהושלם הכלי, הרי זה טעון טבילה, אף-על-פי שמיוצר בשביל ישראל. אולם אם גומרים את ההרכבה כשהכלי שייך לישראל, אזי זהו כלי של ישראל. ובמיחם וכדומה, שיש חשש להטביל אותו, אפשר לתת את המיחם במתנה לגוי, ויקחו ממנו את המיחם בהשאלה לתמיד, ובזה נפטרים מן הטבילה.
שאלה: כיבוד הורים מול תפילה: האם בחור צריך להתפלל בבית הכנסת של אביו מפאת כיבוד אב למרות שהוא לא אוהב את התפילה באותו בית כנסת משום שהוא חש חוסר כבוד לתפילה מצד המתפללים, בהתחשב בעבודה שהבחור הוא חייל קרבי ויוצא לו רק פעם בכמה שבועות להתפלל בבית כנסת "אמיתי" ומנגד- אביו אוהב את נוכחות בנו לידו בתפילה. מהי ההכרעה?
תשובה: אין חובה על הבן להתפלל עם אביו במקום שהתפילה לא מתנהלת כהלכה, אולם עליו לעשות זאת בדרכי נועם ולהתחשב גם עם אביו ולכבדו מדי פעם בפעם.
שאלה: מעבר כחלק מחזרה בתשובה: אני נשוי ויש לי 3 ילדים, והרביעי בדרך בעזרת השם, הילדים בגילאי 10, 8 ו-3.5 ואנחנו גרים במגדל העמק. אנחנו בעלי תשובה כבר מעל לשנתיים, אני עובד כספר עצמאי, ואשתי מזכירה במשרד פרטי. אני רוצה להחליף מקצוע (מאחר ואני מספר גם נשים וזה נוגד את ההלכה) וללכת ללמוד בכולל, אשתי עדיין לא הולכת עם כיסוי ראש בגלל הסביבה שאנו גרים וגם בגלל העבודה שלה, אך היא אומרת שאם הינו גרים בסביבה דתית היה לה קל לכסות את הראש, אנחנו מרגישים שפשוט נעצרנו ורק מעבר לסביבה דתית, וחיים בחברה דתית יכול לקדם אותנו בדרך שבחרנו, לכן חשבנו לעבור לגור בצפת (לאשתי יש בת דודה בעלת תשובה שגרה בצפת ובעלה לומד בכולל וגם עובד). אבל הצעד הזה מפחיד אותנו, מאחר ואני צריך לחפש עבודה חדשה וכולל שיקבלו אותי, ואשתי צריכה עבודה, והילדים צריכים מסגרת חינוכית מתאימה (הם לומדים כיום בתלמוד תורה) אנו צריכים למצוא דירה בשכירות, ברצוני לציין שאין לנו כסף מיותר להסתגלות בעיר חדשה ללא עבודה, אנחנו צריכים מישהו שיכוון אותנו ויעזור לנו, ואיננו יודעים מה לעשות, לכן אני שואל לעצה מהרב, האם הצעד שאנחנו מתכוונים לעשות הוא כדאי, והאם לרב יש רעיון למי לפנות בעיר צפת שיוכל לכוון ולעזור לנו בכל המשתמע מזה?
תשובה: אני מציע שלא תעברו למקום אחר אלא אם כן אתם מוצאים שם עבודה. ובנתיים תשדלו להתקדם בשמירת מצוות במקומכם. ותשדלו להתחבר לחברה דתית במגדל העמק. וד' יצליח דרככם. כל התקדמות בקיום מצוות זה דבר גדול ונפלא. חזקו ואמצו.
שאלה: סימנים הכתובים בגמרא: במהלך לימוד הגמרא נתקלתי הרבה פעמים בסימנים שונים ומשונים המסומנים בתוך סוגריים (סימן גרע"ש) וכדו, מהו מקור סימנים אלו, מה מטרתם, מי הכניס אותם לגמרא, והאם יש בהם שיטתיות מסויימת?
תשובה: סימנים אלו נוספו בגמרא ע"י הסבוראים או הגאונים על מנת להקל את זיכרון הסוגיות והקשר העניני בינהם. יתכן ורמזו בהם אותם הגדולים גם רמזים נוספים לפי רוב מעלתם, אולם לנו הלומדים הפשוטים לא ידוע נוסף לקשר העניני שהזכרתי.
שאלה: שקית "קוקי" שהתלכלכה מחלב: נפלה לי שקית "קוקי" לתוך הכיור החלבי שהיה עם כלים מלוכלכים ושמתי אותה בצד. בעלי לא ידע שהשקית נפלה ובישל בשקית עוף. האם העוף כשר, והאם התנור כשר?
תשובה: התשובה היא מתוך נקודת ההנחה שבעלך לא היה משתמש בשקית אם הוא היה רואה שהיא מלוכלכת. ולכן, יש כאן כמה ספקות, האם השקית הייתה מלוכלכת וגם אם כן אולי ה"חלב" נפגם מהסבון ושאר הליכלוך שנמצא בכיור. ואף אפשר לומר שהיה שישים כנגד ה"חלב". ולכן למעשה העוף מותר באכילה והתנור אינו צריך הכשרה.
שאלה: פרשת המן תפילה ונגיעה: א. מהי פרשת המן, ומדוע טוב לקרואתה לאחר שחרית, וכן לגבי "בראשית תמן"? ב. אתמול נאלצנו אני וחבריי להתפלל מנחה ממש בבין הערביים עם חזרת הש"ץ מקוצרת. ידוע ששליח הציבור מתפלל בקול רם עד אחרי הקדושה, וכל המניין אומרים איתו ביחד את הקדושה. אך הוא התפלל במהירות רבה ללא אפשרות לתת לאחרים לכוון בברכות הראשונות ובכלל בתפילה. מה עליי לעשות במצב כזה, האם להמשיך להתפלל במהירות ולא לכוון ולומר קדושה או לשמוע אותו אומר קדושה יחד עם כולם, ולהתפלל בקצב שלי? ג. כשישבתי באוטובוס, במושב יחיד, התיישבה מאחורי אשה, כעבור כמב דקות היא דפקה לי על כתפי שלוש פעמים בבקשה לפתוח את החלון. מה ניתן לעשות כאשר אני שומר נגיעה וקורה מצב שכזה שאשה נוגעת בי, ללא יכולת מצידי לשלוט בזה, מה כן ניתן לעשות, יש לציין שבעבר ראיתי כבר תגובות קיצוניות של צעקות מצד דתיים על נשים שנגעו בהם, ממש בצורה לא נאותה, האם עליי להתנהג כך או שדרך ארץ כאן קדמה לתורה?
תשובה: א. השו"ע (סימן א' סעיף ה') כתב שטוב לקרוא בכל יום את פרשת המן, והטעם כי היא סגולה נפלאה לזכות בפרנסה טובה, וכמו שכתב התשב"ץ (סי' רנ"ו) בשם הירושלמי, שכל האומר פרשת המן בכל יום, מובטח לו שלא יתמעטו מזונותיו וכתב על זה "ואני ערב בכך". ומעבר לכך יש בזה הכרת טובה לבורא עולם על שפרנס את אבותינו במדבר. והידיעה שכל מזונותיו של האדם באים בהשגחה עליונה. פרשת המן היא הפרשה הכתובה בחומש שמות פרק ט"ז פסוקים ד - לו. ב. אם אינך יכול לכוון כלל תתפלל רגיל ובקצב שלך. ג. דרכיה דרכי נועם. אשה זו ודאי לא התכוונה להכשיל אותך אלא רק יש לה חוסר ידיעה בדבר זה, ואונס רחמנא פטריה.
שאלה: לעזוב עבודה בשביל ישיבה?: אני בחור בן 26 נשוי עם ילד. אני חוזר בתשובה כבר שנתיים וחצי ברוך השם. עם הזמן אני יותר ויותר מתחזק עם עצמי בדת ובכלל בהשקפת עולמי. עבודתי,כבר מגיל 21 וחצי, היא כשוטר. מה שזה אומר שאני עובד משמרות שבתות וכו. שזה די מציק לי. אך עם הזמן אני מגבש החלטה של לעזוב את המשטרה וללכת לישיבה כולל כדי ללמוד תורה, שזה מה שאני מרגשי שאני צריך לעשות בחיי. שאלתי היא האם אני עושה נכון, ואם כן כיצד אוכל לפנות לכולל, איזה כוללים יש של חוזרים בתשובה שהם נחשבים לטובים, ומה אני צריך לעשות בשלב הראשוני? יש לציין שכיום אני אשתי וילדי מתגוררים בעיר אלעד.
תשובה: תבורך אתה ומשפחתך על התקרבותך לתורה ומצוות. בעניין עבודתך בשבתות מן הנכון לקבל הדרכה מרב מה מותר ומצווה ומה אסור. ובענין רצונך לפנות לכולל השאיפה יפה. אבל הטוב ביותר הוא לשלב עבודה לפרנסת המשפחה ויחד עם זה לקבוע עיתים לתורה. ואפשר גם להחליט על תקופה מסוימת שבה רק לומדים תורה אבל לא מזניחים את המשפחה. איני מכיר כוללים בסביבת אלעד על כן לא אוכל ליעצך בענין זה, ברכת חזקו ואמצו לקיים את כל דברי התורה.
שאלה: הטעתי חבר בקדיש: אתמול כאשר התפללנו מנחה, במניין של חברה שלא כל כך מכירים את סדר התפילה אלא מגיעים בעיקר להשלים מניין, הגענו לסוף התפילה ושליח הציבור, חבר שלי, אמר קדיש. כשהגיע לחלק שצריך לומר תתקבל הוא אכן אמר זאת, אך אני התבלבלתי וחשבתי שהקדיש צריך להיות יהא שלמא ותיקנתי אותו ליהא שלמא, והוא אכן אמר יהא שלמא, רק לאחר מכן שמנו לב שטעיתי, והיה זה מתום לב. מה היה צריך לעשות במקום, ומהו התיקון להטעייה הזאת?
תשובה: תשתדל ללמוד הלכות קדיש ותדריך אחרים רק אם אתה באמת יודע.
שאלה: שלושה שידוכים וגן עדן: שמעתי כי אדם העושה שלושה שידוכים מובטח לו גן עדן, האם יש לדבר מקור, ומהו ההסבר התורני בנושא?
תשובה: אדם העושה שידוך מקיים מצווה חשובה ואף נדבק בדרכיו של הקב"ה שעשה את השידוך הראשון בעולם, בין אדם הראשון לאשתו. החוזה מלובלין אמר ששידוך לשם שמים הוא סגולה לבנים תלמידי חכמים. לא מצאתי מקור לכך שמי שעושה שלושה שידוכים זוכה לגן עדן אבל מאחר והמשדך לשם שמים נדבק בדרכי הקב"ה ומקיים גמילות חסד אמיתית הנמשכת לאורך שנים ומוציאה פרות (ילדי המשודכים שאף הם מתחתנים וכן הלאה) וודאי שיש לו על דבר זה חלק לעולם הבא.
שאלה: ספר במצוות התלויות בארץ: אנו מחפשים ספר מקיף וברור על כל מה שקשור במצוות התלויות בארץ, ומושגים בסיסיים בנושא, כגון חנטה, ערלה, נטיעת עצים וכדו, אם הוא מלווה בדוגמאות מחיי היום יום- מה טוב, על איזה ספר הרב ממליץ?
תשובה: בדבר שאלתך אודות ספר מקיף, נ"ל שהספר הארץ ומצותיה הוא יכול להתאים לכם, אבל יש לדעת שהוא פוסק רק על פי דעת החזו"א זצ"ל, וכידוע יש דעות נוספות בהלכה. בברכת התורה והארץ הרב יהודה הלוי עמיחי
שאלה: הפסק בשמונה עשרה לפיקוח נפש: אני מתנדב במד"א, ולפעמים אני מתפלל בתחנה. במקרה ואני נמצא באמצע תפילת שמונה עשרה וכורזים לי לעלות לאמבולנס, האם להפסיק במקום ולעלות לאמבולנס (יש לציין שמרגע הכריזה ועד שהאמבולנס יוצא לוקח דקה-שתיים עד שכולם מגיעים), או לנסות להמשיך במהירות את התפילה ולסיימה כאשר איני יכול לכוון כלל? האם זה תלוי באיזה קטע אני נמצא בתוך תפילת העמידה?
תשובה: תמהר לסיים את התפילה, והייתי אומר שבמקרה כזה תמשיך להתפלל בהליכה לאמבולנס ובישיבה בו, ואל תדבר באמצע.
שאלה: הזכרת החורבן בברית מילה : למה לא מזכירים את חורבן ירושלים בברית המילה כמו שמזכירים בחתונה, ובעוד אירועים משמחים?
תשובה: הזכרת החורבן נעשית בשביל להזכיר לנו שהשמחה אינה שלמה, וחתונה נחשבת לשמחה גדולה לעומת ברית מילה בה יש שמחה מועטת.
שאלה: פדיון על הריון מטיפול: אשה שהרתה לאחר טיפולי פוריות,האם צריכה לעשות פדיון הבן לבכור שיוולד?
תשובה: מזל טוב! אם הרתה בדרך טבעית, אם כי לאחר טיפולים, ולא הפילה לפני ההריון והלידה הייתה טבעית (לא ניתוח קיסרי) הילד חייב בפדיון.
שאלה: נתינת קרדיטים על פי ההלכה: שמתי לב שבאתר ערוץ 7 פעמים מתנוסס שמם של הכתבים מעל כתבותיהם ופעמים לא. האם קיימת על פי ההלכה אפשרות שלא לציין אצ שמו של אדם שכתב ידיעה עיתונאית? מעיון בספרים הלכתיים העוסקים בנושא עולה שקיימת חובה מצד "עשה" של האומר דבר בשם אומרו ומן הצד השני מצד "לא תעשה" של דברי חכמים המתייחסים בחומרה רבה למי שלא אומר דבר בשם אומרו. חשוב אולי גם לציין שנתינת קרדיט לכתב היא חובה על פי חוקי המדינה שמייחסים קשר נפשי בין יוצר (כשעיתונאי הוא יוצר לעניין זה על פי החוק) לבין יצירתו. קשר המתבטא בזכות יוצרים שמועברת אף ליורשיו. האם בהעדר קרדיט לכתב אין משום גזל של זכות המוקנה לכתב על פי חוק ועל פי ההלכה?
תשובה: אנו דוקא מעוניינים שהכתבים של ערוץ 7 יעדיפו את הצניעות וייתרחקו מפרסום אישי. ויראו את תפקידם להביא את הדברים הדרושים מצד עצמם של הדברים. הפרסום של אנשים מזיק ופוגע במידות הטובות ובראש כל המידות מדת הענוה.
שאלה: "אין צדק בעולם?": האם הביטוי "אין צדק בעולם" הוא ביטוי ראוי שנאמר כאשר המציאות סותרת את מה שנראה בעינינו כצודק יותר, למרות שאין אנו יכולים להכריע בצורה אובייקטיבית. האם ניתן לומר שיש צדק בעולם? הרי העולם הבא הוא מקום הצדק.
תשובה: ברור שהביטוי אין צדק בעולם יש בו התרסה כנגד ההשגחה האלוקית. נכון שהשכר והעונש אינם מתגלים כאן, אבל צדק זה לא שכר ועונש. בעולם הזה יש דרישות שונות מכל אחד לפי התפקידים השונים שנתן הבורא לכל אחד, אבל זה לא שייך למושג צדק, אדרבא ההנהגה האלוקית נוהגת בצדק עם כל אחד לפי הנתונים המיוחדים שלו והכל בצדק שלם שרק הבורא יודע.
שאלה: קבלת תענית ביום שישי: איך יש לנהוג כשאדם מקבל על עצמו תענית ליום שישי, והרי ידוע לנו שאסור לקבל את השבת בצום. מה יש לעשות, האם לאכול משהו קטן לפני קבלת שבת?
תשובה: אנחנו פוסקים שמותר לאדם להכנס לשבת כשהוא מעונה, ולכן מי שקיבל עליו תענית, כגון: תענית חלום, יצום כל היום, כרגיל.